Minister sê oor grondeise-afsnydatumArgieffoto Foto: led.co.za Die minister van grondhervorming het Dinsdag gesê die regering oorweeg nie formeel om die afsnydatum vir grondeise in Suid-Afrika te skuif nie. Minister Gugile Nkwinti het aan verslaggewers gesê pres. Jacob Zuma het al ŉ paar keer die afgelope paar jaar die moontlikheid genoem dat grondeise moontlik beskikbaar gemaak gaan word vir persone wat voor die 1913-afsnydatum van hul grond ontneem is. “Dit is nog nie formeel aan ons voorgehou dat dit iets is wat ons moet doen nie,” het Nkwinti gesê. “Hopelik sal die saak nou hanteer word, nadat die president dit drie keer die afgelope drie jaar genoem het. Wanneer die saak formeel voorkom, sal ons dit hanteer.” Nkwinti het reageer op Zuma se toespraak tydens die vergadering van die Nasionale Huise van Tradisionele Leiers in die parlement verlede week, toe hy weer voorgestel het dat die doelpale in terme van grondeise geskuif moet word. “Ek glo, as die seun van ŉ swart man, en self as ŉ swart persoon, en wat nog altyd op my eie was, dat die afsnydatum geskuif moet word, maar mens moet ŉ redelike manier vind om die kwessie binne die Grondwet, binne die wet, aan te roer,” het Zuma gesê. Die president het die vraag gestel of die behoorlike afsnydatum vir grondeise nie in die 1800’s moet wees nie. “Was die besluit om 1913 die afsnydatum te maak, akkuraat? Miskien ja, maar was die grond in 1913 gevat?” wou Zuma weet. “Ek glo, persentasiegewys, was die grond wat ná 1913 afgeneem is, baie klein, baie onbeduidend as die grond wat gevat is veral in die 18-iets – dit is toe die grootste hoeveelheid grond afgeneem is.”